Foto: Nova TV



DNEVNIK Nove TV donosi Crobarometar za studeni 2015. koji je ovaj put provođen nakon izbora i to u vremenskom trajanju od 8. do 20. studenog. Terensko istraživanje je provedeno na uzorku od 966 punoljetnih građana iz cijele Hrvatske.



Istraživanje je većim dijelom obuhvatilo prve dane nakon izbora od kojih je prošlo 3 tjedna, a trendovi rasta ili pada potpore kod tri vodeće stranke u prosincu i sljedećim mjesecima bit će puno realniji.



SDP nakon 20 mjeseci prvi izbor



SDP nakon izbora uživa potporu 29 % birača, a ta je potpora od kolovoza u postojanom rastu. Zapravo, nakon ožujka 2014. ta je stranka prvi put prvi izbor među biračima. HDZ uživa podršku od 28,2 % birača koju malo po malo gubi od kolovoza.





MOST se iza izbora, s potporom od 19,1 %, drži u okviru rezultata postignutih na izborima. I oni su u tri mjeseca zabilježili najveći skok u potpori, pogotovo je upečatljiv porast od 4,9 % u listopadu.

No, također je vidljivo da Most nije najvećim dijelom naštetio niti SDP-u niti HDZ-u već svim ostalim strankama.



Stranke koje su "preživjele" izbore



Od ostalih stranka Živi zid trenutno uživa potporu od 3,8 %, Bandić Milan 365 je na 2,3 % potpore birača. IDS ima potporu nakon izbora od 1,7 %, HSS-ova trenutačna potpora je 1,4 %, a HNS-ova potpora je 1,2 %. ORAH koji nije ušao niti u Hrvatski Sabor trenutačno uživa potporu od 1,2 % među biračima. Ostale političke opcije dobivaju 6,1 % potpore a neodlučnih je 6 % birača.